
Text rozhodnutia
Súd: Krajský súd Banská Bystrica Spisová značka: 17CoE/67/2014 Identifikačné číslo súdneho spisu: 6312208232 Dátum vydania rozhodnutia: 16. 06. 2014 Meno a priezvisko sudcu, VSÚ: JUDr. Renáta Deáková ECLI: ECLI:SK:KSBB:2014:6312208232.2 Uznesenie Krajský súd v Banskej Bystrici, ako súd odvolací, v exekučnej veci oprávneného POHOTOVOSŤ, s. r. o., so sídlom Pribinova 25, Bratislava, IČO: 35 807 598, zastúpeného Advocate, s. r. o., so sídlom Pribinova 25, Bratislava proti povinnej 1/ O. C., rod. O., nar. XX. XX. XXXX, bytom X. XXX, 2/ O. O., nar. XX. XX. XXXX, bytom X. X., L. a 3/ O. P., rod. O., nar. XX. XX. XXXX, bytom K. X., T. XX, ako právnym nástupcom po povinnej poručiteľke B. O., nar. XX. XX. XXXX, zomrelej XX. XX. XXXX, naposledy bytom X. XXX, v exekučnom konaní o vymoženie pohľadávky vo výške 1.923,03 Eur s príslušenstvom, o odvolaní oprávneného proti uzneseniu Okresného súdu Brezno č. k. 4Er/1865/2012-34 z 12. 03. 2014, takto r o z h o d o l : Uznesenie okresného súdu č. k. 4Er/1865/2012-34 zo dňa 12. 03. 2014 o výroku I., II. mení tak, že exekučné konanie zastavuje. o d ô v o d n e n i e : Napadnutým uznesením dňa 12.03.2014 Okresný súd Brezno vyhlásil exekúciu za neprípustnú (I. výrok) a zastavil ju (II. výrok). Uznesením č. k. 4Er/1865/2012-11 zo dňa 09. 10. 2012 zamietol žiadosť súdneho exekútora o udelenie poverenia na vykonanie exekúcie, pri doručovaní ktorého okresný súd zistil, že povinná zomrela. Dedičské konanie bolo zastavené a majetok nepatrnej hodnoty vo výške 10,28 € bol vydaný dcére Táni Oravkinovej, rod. Tokárovej, ktorá sa postarala o jej pohreb. Toto uznesenie krajský súd na odvolanie navrhovateľa zrušil a vec vrátil na ďalšie konanie s tým, že uložil okresnému súdu vyvodiť zo zistenia, že povinná zomrela po začatí exekučného konania (16. 08. 2012 bol podaný návrh na začatie exekučného konania a povinná zomrela XX. XX. XXXX) adekvátny procesný postup, keďže v čase vydania rozhodnutia (09. 10. 2012) povinná v dôsledku smrti nemala spôsobilosť na práva a povinnosti (§ 7 ods. 2 zákona č. 40/1964 Zb. Občianskeho zákonníka, ďalej len „OZ“) a ani spôsobilosť byť účastníkom konania (§ 19 zákona č. 99/1963 Zb. Občianskeho súdneho poriadku - ďalej len „O. s. p.“), pričom stratu spôsobilosti účastníka konania v priebehu konania rieši § 107 ods. 1 O. s. p.. Napriek tejto skutočnosti okresný súd vyhlásil exekúciu za neprípustnú a zastavil ju uznesením napadnutým odvolaním. Odvolateľ namietol, že podľa § 37 ods. 1 zákona č. 233/1995 Z. z. Exekučného poriadku sú účastníkmi exekučného konania oprávnený a povinný, pričom v praxi nemožno vylúčiť prechod povinností alebo práva z exekučného titulu na inú fyzickú osobu. K prechodu dochádza univerzálnou sukcesiou, napr. smrťou fyzickej osoby a singulárnou sukcesiou, ktorá sa považuje za prevod práva alebo prevzatie povinností. Podľa § 470 Občianskeho zákonníka dedič zodpovedá za poručiteľove dlhy, ktoré na neho prešli poručiteľovou smrťou do výšky ceny nadobudnutého dedičstva. Preto v danej exekučnej veci má pokračovať súdny exekútor v exekúcii s dedičmi povinného, pričom je možné viesť exekúciu voči dedičom povinného až do výšky nadobudnutých dedičských podielov. Keďže konajúci súd nesprávne právne posúdil vec a zastavil exekúciu bez právneho dôvodu, odvolateľ žiadal, aby rozhodnutie napadnuté odvolaním bolo zrušené. Krajský súd, ako súd odvolací, bez nariadenia pojednávania podľa § 214 ods. 2 O. s. p. uznesenie okresného súdu v zmysle § 220 O. s. p. z procesných dôvodov zmenil, pretože neboli splnené podmienky na jeho potvrdenie (§ 219) ani na jeho zrušenie (§ 221 ods. 1). V zmysle § 107 ods. 1 O. s. p., ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Tak, ako už bolo naznačené v predchádzajúcom rozhodnutí krajského súdu č. k. 17CoE/45/2013-31 z 26. 03. 2013, ktorým bolo uznesenie o zamietnutí žiadosti súdneho exekútora o udelenie poverenia na vykonanie exekúcie zrušené a vec bola vrátená na ďalšie konanie, z obsahu spisu vyplýva, že návrh na začatie exekúcie bol doručený súdnemu exekútorovi dňa 16.08.2012, čím bolo začaté exekučné konanie (§ 36 ods. 1,2 zákona č. 233/1995 Z. z. Exekučného poriadku - č. l. 23 spisu). Povinná zomrela 01. 09. 2012 bez zanechania závetu. Dedičské konanie bolo zastavené vzhľadom na majetok nepatrnej hodnoty a bol vydaný jej dcére, ktorá sa postarala o pohreb. Po poručiteľke ako dedičia zo zákona prichádzali do úvahy okrem O. C. aj syn O. O. a dcéra O. P., uvedení v záhlaví tohto rozhodnutia. Okresný súd zamietol návrh na vydanie poverenia pre súdneho exekútora dňa 09. 10. 2012, čo znamená, že poverenie vôbec nebolo vydané. Exekúcia teda nezačala. Z uvedeného vyplýva, že povinná dňom svojej smrti stratila právnu subjektivitu, a teda aj spôsobilosť byť účastníčkou konania. V danom prípade neprichádza do úvahy použitie ustanovenia § 37 Exekučného poriadku, univerzálna ani singulárna sukcesia nemohla nastať, pretože nebola splnená hmotnoprávna podmienka (dedičské konanie bolo zastavené pre nedostatok majetku, resp. predmetom dedičstva bol majetok nepatrnej hodnoty). Exekučný poriadok v § 37 ods. 3 síce rieši nástupníctvo, ale nerieši stratu spôsobilosti účastníka. Povinná stratila spôsobilosť na právne úkony skôr, ako by povinnosti prešli na dedičov. Preto do úvahy prichádza len použitie ustanovenia § 107 ods. 1 Občianskeho súdneho poriadku. Záverom odvolací súd zdôrazňuje, že v danej veci nebolo vydané poverenie pre súdneho exekútora. Exekúcia teda vôbec nezačala. Začalo len exekučné konanie a to doručením návrhu oprávneného súdnemu exekútorovi. Preto okresný súd nesprávne svojím výrokom vyhlásil exekúciu za neprípustnú a zastavil ju. Odvolací súd zmenil obidva výroky odvolaním napadnutého rozhodnutia tak, že zastavil exekučné konanie s odkazom na § 107 ods. 1 O. s. p. z dôvodov uvedených vyššie. Senát krajského súdu prijal toto rozhodnutie pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

